19-årige Karoline Olesen blev i maj kåret som månedens spiller i Gjensidige Kvindeliga. Men hendes normalt sikre spillestil og stortalent kunne ikke redde Fortuna Hjørring fra nederlag i pokalfinalen onsdag aften. Her missede hun et vigtigt straffespark. Noget, der ærgrede hende gul og blå, lod hun forstå, da Mogens Jørgensen mødte hende efter kampen. - Nogle gange går målmanden sgu' til den rigtige side. Det er pisseærgerligt. Det er ikke godt sparket. Nogle gange er man uheldig. Straffespark er nogle gange 50-50, siger Karoline Olesen. Scoring kunne have sikret sejren FC Nordsjællands målmand var skarp og tog Karoline Olesens skud på 11 meter-pletten. Et tidspunkt i kampen, som ellers kunne have vendt den til  Fortuna Hjørrings fordel. Holdet spillede nemlig en mildest talt elendig første halvleg, som betød, at sjællænderne kom foran med de famøse 2-0, der også blev slutresultatet. Fortuna Hjørring sad fuldstændig på anden halvleg, så en scoring fra Karoline Olesen kunne have gjort en stor forskel. Huen var i hus En helt igennem dårlig onsdag blev det dog ikke for den beskedne fodboldspiller. Tidligere på dagen fik hun nemlig sin studenterhuen på Hjørring Gymnasium. - Det havde selvfølgelig været en perfekt dag, hvis vi havde vundet i aften. Men jeg er glad for at være blevet student, siger hun og bryder ud i et stort smil, da TV2 Nords udsendte ønsker hende tillykke med huen. Selv om det ikke blev til guldmedaljer i pokalfinalen under DM-ugen på nordjysk hjemmebane på Aalborg Portland Park, så er Karoline Olesen stadig glad for sin egen og klubkammeraternes præstationer. - Jeg er stolt over, at hele holdet har spillet sig i pokalfinalen. Vi spillede en god anden halvleg i dag, siger hun. VIDEO: Se Karoline Olesen få studenterhuen på:

Opsummering:
Karoline Olesen brændte et straffespark under Fortuna Hjørring pokalfinale mod FC Nordsjælland.